|  |  |
| --- | --- |
| Številka: | 024-7/2022-3340-47 |
| Datum: | 14. 02. 2024 |

**Zadeva: Zapisnik 8. seje Delovne skupine za trajni dialog z javnimi zavodi v kulturi**

**Pričetek seje:** 14. 2. 2024, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Goran Milovanović
2. Blaž Peršin
3. Vesna Horžen
4. Natalija Polenec
5. Jure Novak
6. Mojca Jan Zoran, MK
7. Peter Baroš, MK
8. Tjaša Pureber, MK

**Ostali prisotni:**

1. Alekzander I. Blatnik, MK

**Opravičeno odsotni:**

1. Borut Batagelj
2. Pavla Jarc

**Dnevni red:**

1. Potrditev zapisnika 7. seje delovne skupine
2. Razprava o novi Resoluciji o Nacionalnem programu za kulturo 24-31 in Akcijskem načrtu 24-27
3. Razno

**Sklep 1: Člani delovne skupine potrjujejo dnevni red 8. seje Delovne skupine za trajni dialog z javnimi zavodi v kulturi.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnika 7. seje Delovne skupine za trajni dialog z javnimi zavodi v kulturi.**

**Sklep 2: Člani delovne skupine potrjujejo zapisnik 7. Seje Delovne skupine za trajni dialog z javnimi zavodi v kulturi.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Razprava o novi Resoluciji o Nacionalnem programu za kulturo (NPK) 24-31 in Akcijskem načrtu (AN) 24-27**

Tjaša Pureber je uvodoma pojasnila, da AN operacionalizira vse ključne cilje, ki so zapisani v NPK. Uvaja tudi številne novosti, kot so denimo povezovanje kulture z mehkimi vsebinami zelenega prehoda, zdravjem in podobno. AN vsebuje tudi seznam investicij, med katerimi je izpostavila izgradnjo novih regijskih depojev.

Jure Novak je povedal, da je dokument res izčrpen. S strani sodelavcev na področju uprizoritvenih umetnostih na terenu ni slišal večjih kritik, razen nekaj manjših opozoril glede natančnosti določenih kazalnikov. Predlagal je, da se pri 19. členu razdeli programsko in plačno maso. Prav tako je predlagal, da se pri kazalnikih natančneje opredeli metodologija, ki jo bodo lahko tudi sami uporabljali pri zbiranju podatkov za letna poročila.

Blaž Peršin je povedal, da se mu bolj kot izobraževanje za nove poklice v javnih zavodih, zdi težava v katastrofalnih kadrovskih razmerah – delavci ne morejo napredovati, ni primernega financiranja. Pripomnil je tudi, da je treba bolj kot količinsko več razstav spodbujati, da bodo te kakovostne in bolje financirane.

Natalija Polenec je povedala, da je v javnih zavodih nemogoče voditi kadrovsko politiko; delavci se ne upokojijo, ni kriterijev za ohranjanje statusov, stimulacij in notranjih spodbud, da bi ljudje lahko napredovali. Povedala je, da je treba premisliti, kako spremeniti dinamiko v javnih zavodih. Dodala je, da imajo denar za plače in splošne stroške, za programe pa zelo malo. Prav tako je problem v tem, da ni denarja za investicije v sklopu razstav. Želela bi si, da bi te tematike naslavljali v NPK in AN.

Tjaša Pureber je odgovorila, da MK ceni predloge, ki jih pridobiva v sklopu vseh delovnih skupin. Številne zadeve, ki jih naslavlja ta skupina, ni mogoče urediti z resolucijo, temveč zgolj z zakonskimi spremembami, pri čemer vse niso v pristojnosti ministrstva za kulturo.

Natalija Polenec je predlagala, da se pri razpisu iz Ministrstva za gospodarstvo za financiranje projektov, ki povezujejo kulturo in digitalizacijo naredi sprememba pri financiranju tako, da več sredstev dobijo tisti TIC-i, ki se povežejo z več muzeji. Tisti muzeji, ki niso financirani od lokalne skupnosti, imajo manj možnosti, da sodelujejo na tem razpisu.

Tjaša Pureber je odgovorila, da si je zabeležila vse predloge in pripombe ter da jih bo posredovala pristojnim na Direktoratu za kulturno dediščino, ki so v dialogu z Ministrstvom za gospodarstvo glede tovrstnih tem.

Vesna Horžen je vprašala, kdo bo spremljal uspešnost implementacije AN. Povedala je, da so tudi oni naredili svojo Strategijo razvoja splošnih knjižnic in AN. Problem, s katerim se spopadajo, je, da so knjižnice lokalni zavodi, ki so sistemsko izolirani. Povedala je, da se sicer prepoznajo v ukrepih AN. Poudarila je, da so knjižnice postale kulturni domovi, kar pa seveda ne bi smel biti fokus knjižnic. Zaradi preobremenjenosti knjižnic na tem področju so v sklopu združenja oblikovali delovno skupino, ki že pripravlja smernice, ki bodo jasneje pokazale, katere prireditve in dogodki spadajo v knjižnice in katere ne.

Tjaša Pureber je odgovorila, da bo implementacijo spremljalo Ministrstvo za kulturo, natančneje Direktorat za razvoj kulturnih politik v sodelovanju z vsemi pristojnimi službami in direktorati. O izvrševanju NPK se poroča na dve leti v državnem zboru. Odgovorila je tudi, da se je MK glede ukrepov, ki se tičejo splošnih knjižnic, nanašalo tudi na njihovo strategijo in prosila za dodatne predloge za izboljšave.

Natalija Polenec je opozorila, da mora MK pravi čas povedati, kdaj morajo začeti slediti novim kazalnikom, o katerih bodo morali poročati.

Goran Milovanović je povedal, da je dokument dobro sestavljen, povezan in izčrpen. Opozoril je, da bi se lahko razvojni cilj 8 narobe interpretiral in bi se začela sredstva preveč dopolnjevati; predlagal je, da se ukrep zaradi morebitne dvoumnosti lahko bolje opredeli. Komentiral je ukrep 33, kjer je povedal, da ga je potrebno natančneje poimenovati. Prav tako je komentiral institucionalizacijo sodobnega plesa in povedal, da se mu zdi, da so večje težave pri plesu na ravni vadbenih, in ne toliko uprizoritvenih prostorov.

Blaž Peršin je predlagal, da bi se lahko pri naštevanju panog nekatere stvari tudi združile, npr. arhitektura in oblikovanje. Glede razstavnin je predlagal, da se morajo stvari sistemsko spremeniti in spremljati na MK. Treba bi bilo določiti parametre za razstavnino, ki bodo veljali za vse. Dotaknil se je še hiperprodukcije, kjer je predlagal, da je treba postaviti standarde za to, kaj to sploh je.

Natalija Polenec je dodala, da je treba natančneje opredeliti tudi termine, kot so: večja in mala razstava, vitrina itn. Sploh zato, ker so to kvalifikatorji za nadaljnje napredovanje uslužbencev.

Tjaša Pureber je odgovorila, da se v NPK že uvaja razstavnina s konkretnimi ukrepi. V obeh dokumentih se kvantitativni kazalniki praviloma ne dviguje navzgor.

Mojca Jan Zoran je predlagala, da bi bilo treba narediti pregled, kaj se sploh dogaja s hiperprodukcijo na vseh področjih.

Tjaša Pureber je pojasnila, da hiperprodukcija v javnih zavodih ni tako pereč problem, kot je denimo v nevladnem sektorju in pri samozaposlenih, o čemer jasno pričajo številke tudi v obeh dokumentih. Samozaposleni preživijo tako, da producirajo čim več novega; to je problem in z ukrepi, kot je dviganje štipendij in posameznih zneskov na projekt ga poskuša ministrstvo omejiti.

1. **Razno**

Delovna skupina točke razno zaradi časovne omejitve ni obravnavala.

Seja se je zaključila ob 12:00.

**Zapisal:**

Alekzander I. Blatnik, študent

**Podpis:**

Jure Novak,

predsednik Delovne skupine za trajni dialog z javnimi zavodi v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine